Imħabba kullimkien…., Bews kullimkien: fid-dawl, fid-dlamijiet, fl-agħjat u l-ġenn taż-żfin, fuq ix-xtajtiet, fit-toroq, tgħanniq u bews fuq it-televiżjoni, fuq il-liżar taċ-ċinema, fuq il-palkijiet. Bews li jrid juri mħabba, imħabba l-iktar sħiħa: imħabba li jgħannuha lejl u nhar f'eluf ta' għanjiet sbieħ, għanjiet ta' mħabba li jerġgħu jisimgħuhom u jsemmgħuhom fuq diski u radjijiet. Mibegħda kullimkien …. Ġlied kullimkien: fid-djar u ġewwa l-qrati l-agħjat u l-ġenn tal-għira, il-firda bla mistrieħ. Mibegħda u ġlied fuq it-televiżjoni, fuq il-liżar taċ-ċinema, fuq il-palkijiet, Ġlied li jurik il-firda u l-mibegħda, Mibegħda li iħossuha l-qlub imkissra, qlub ta' familji mfarrka, l-iltiema u t-tfal mitluqa li jibqgħu jbatu u jistħu għal għomorhom lil min għanna l-imħabba, lil min tgħannaq u tbewwes u lilhom ġabhom hawn fid-dinja biex jinħaqru.